text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000001", "text": "Fakkeenya qalbii muwwahidaa fi qalbii mushrikaa"}, {"text_idx": "#000002", "text": "Muwwahida jechuun nama Rabbiin qofa gabbaruudha. Mushrika jechuun immoo nama Rabbii olta\u2019aa waliin waan biraa gabbaruu (waaqeffatuu) dha. Dhugumatti, qalbiin namoota kanniin lamaani gonkumaa wal hin qixxaa\u2019an. Qalbiin tawhiidaan qulqulloofte fi qalbiin shirkiin xuroofte wal qixxaa\u2019u?"}, {"text_idx": "#000003", "text": "\u201cLafti gaariin hayyama Gooftaa ishiitiin biqilaan ishii ni baha. Badduu tan taate immoo ulfaatinnaan xiqqoo malee hin baastu. Akka kanatti ummata galateefataniif aayaata addeessina.\u201d Suuratu Al-A\u2019araaf 7:58"}, {"text_idx": "#000004", "text": "\u201cLafti gaariin hayyama Gooftaa ishiitiin biqilaan ishii ni baha.\u201d Kana jechuun yommuu roobni lafa qulqulluu fi bilchooftu taate irratti bu\u2019u, hayyamaa fi fedhii Rabbiitiin biqiltuu gaarii fi bareeda baasti. Haaluma kanaan mu\u2019minnis yommuu Qur\u2019aana dhagayu fi hubatu, itti fayyadama, bu\u2019aan isaa isarraa mul\u2019ata."}, {"text_idx": "#000005", "text": "\u201cBadduu tan taate immoo ulfaatinnaan xiqqoo malee hin baastu.\u201d Kana jechuun lafti badduu taatee fi biyyeen ishii biqiltoota biqilchuuf hin mijoofne immoo ulfaatinnaan biqiltoota xiqqoo faaydan keessa hin jirre baasti. Lafti tuni lafa ashaboo ykn dhagaan itti baay\u2019atuudha. Akkuma kana kaafirri Qur\u2019aanatti hin fayyadamu.[1] Akkuma lafti tuni roobatti fayyadamtee biqiltoota gaarii biqilchuu hin dandeenye, kaafirris Qur\u2019aanatti fayyadamee faayda guddaa hin buusu. Akkuma lafa tanaa qalbiin isaa tan gogdeedha."}, {"text_idx": "#000006", "text": "\u201cAkka kanatti ummata galateefataniif aayaata addeessina.\u201d Kana jechuun akka kanatti namoota Rabbiin galateeffataniif karaa adda addaatin keeyyattoota, ragaalee fi mallattoolee ibsina, fakkeenyota dhiyeessina. Isaan warra wanta Rabbiin kitaaba Isaa keessatti ibse irraa fayyadamaniidha."}, {"text_idx": "#000007", "text": "Fakkeenyi armaan olii yommuu wahyiin bu\u2019uu haala qalbii namootaa ibsa. Akkuma bishaan samii irraa bu\u2019uu qaamaaf jireenya ta\u2019e wahyiin samii irraa bu\u2019us qalbiif jireenya ta\u2019a. Qalbiin gaariin yommuu wahyiin itti dhufu, ni fudhatti, ni baratti. Gaarummaa hundee ishiiti fi bareedinna uumama ishii irratti hundaa\u2019e bu\u2019aa ni buusti."}, {"text_idx": "#000008", "text": "Qalbiin badduu (khabiisa) taate tan kheyrin keessa hin jirre immoo yommuu wahyiin itti dhufu bakka keessa qubatu hin argatu. Kana irra, gaafila, garagaltu ykn faallessitu ta\u2019ee argata. Akka rooba cirracha, ashawaa fi dhagaa irratti bu\u2019eeti. Homaa dhiibbaa irratti hin geessu.[2]"}, {"text_idx": "#000009", "text": "Wal fakkeenya lafa gaarii fi qalbii muwwahidaa (mu\u2019minaa), lafa badduu fi qalbii mushrikaa (kaafiraa)"}, {"text_idx": "#000010", "text": "Aayah armaan olii hadiisa kanaan ibsuun ni danda\u2019ama: Ergamaan Rabbii (SAW) akkana jedhan:Fakkeenyi beekumsaa fi qajeelinna Rabbiin azza wa jalla ittiin na ergee akka fakkeenya rooba dachii irratti bu\u2019eeti. Dachii tana irraa lafa gaarii taate tan bishaan fudhattee kaloo fi marga baay\u2019ee magarsitutu jira. Ammas, dachii irraa lafa jabaattu fi tan bishaan of keessatti kuustudha. Namoonni [bishaan kanatti] ni fayyadamu, ofiillee dhuganii, horiis obaasu. Lafti biraa immoo maseena tan taatetu jira. Bishaanis of keessatti hin qabattu, kaloos hin biqilchitu."}, {"text_idx": "#000011", "text": "Fakkeenyi jalqabaa akka nama diinii Rabbii hubatee fi wanta Rabbiin ittiin na ergeen namoota fayyadeedha. [Fakkeenyi lammataa] nama beekumsa amantii baratee barsiisedha. [Fakkeenyi sadaffaan] immoo nama kanaan mataa isaa ol hin qabnee fi qajeelcha Rabbii kan ani ittiin ergame hin fudhanneedha.\u201d Sahiih Muslim 2282"}, {"text_idx": "#000012", "text": "Namni jalqabaa akkuma lafti bilchooftun bishaan qabachuun margaa fi biqiltoota biroo baastu fi namoonni irraa fayyadaman, innis amanti Islaamaa sirritti hubachuun ofii itti fayyadama, namoota biroos ni fayyada. Namni lammataa akkuma lafti jabaattun bishaan kuufachuun namoonni irraa fayyadaman, innis beekumsa kuusun namoonni isaa irraa waraabbachuun itti fayyadamu.Namni sadaffaan immoo akka lafa maseena bishaanis hin kuusne biqiltus hin magarsineedha. Inni beekumsa fi qajeelcha Ergamaan Rabbii (SAW) ittiin ergaman hin fudhatu."}, {"text_idx": "#000013", "text": "Maamila ta'uuf imeeli kee itti galchi, beeksisa barruu haarawa argadhu."}, {"text_idx": "#000015", "text": "Dubbii fi Hojii Iimaana Diigan"}]